钦定古今图书集成/方舆汇编/职方典/第1517卷 > 《通志》
## 钦定古今图书集成/方舆汇编/职方典/第1517卷 > 《通志》

孟艮府

蛮名孟掯，在姚关东南二十里。东为车里界，南为八百界，西为木邦界，北为孟琏界，自古与中国绝。明永乐四年来归，置孟艮府编差，发黄金十六两。后为木邦兼并。嘉靖间，附于缅，与景迈莽应龙相表里，然亦未敢背也。其长名怕诏，居层楼，有妻数百，晡时乘象出，浴于江，浴毕，罽服罗拜。其长解约臂金镯，授者当夕。其官师曰司禄刁猛，卒伍曰《𣆟些》。出入以象，名曰“象马。” 兵革犀利，男女俱警捷。沃野千里，最称殷富。地多虎，农者于树杪结草楼以护禾，衣皆套项，鹅毛为褥。云南知府赵浑，曾以《抚彝》入其地，其长偃蹇无礼，后无至者。